Diari Oficial de la Generalitat Valenciana


Sumari del DOGV 6760, del 24-04-2012 (2012/3648)

RESOLUCIÓ de 27 de març de 2012, de la presidenta del Consell d'Administració de l'Agència Valenciana de Mobilitat, per la qual es convoquen ajudes a transportistes autònoms, de vehicles d'autotaxi, a l'Àrea de Prestació Conjunta de València, per a l'adquisició de vehicles adaptats al transport de persones amb discapacitat, així com per a l'adquisició i la instal·lació de dispositius de connexió a centrals de telefonada.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6760

Data del DOGV
:   24-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3648


Data del document
:   27-03-2012

Organisme emissor
:   Agència Valenciana de Mobilitat

Tipus de document
:   Resolució

Descriptors 

:   * ajuda pública

RESOLUCIÓ de 27 de març de 2012, de la presidenta del Consell d'Administració de l'Agència Valenciana de Mobilitat, per la qual es convoquen ajudes a transportistes autònoms, de vehicles d'autotaxi, a l'Àrea de Prestació Conjunta de València, per a l'adquisició de vehicles adaptats al transport de persones amb discapacitat, així com per a l'adquisició i la instal·lació de dispositius de connexió a centrals de telefonada. [2012/3648]  
PREÀMBUL  
  
La consecució i el manteniment d'un major grau de qualitat en la prestació del servici de transport públic de vehicles d'autotaxi s'integra en les línies d'actuació que l'Agència Valenciana de Mobilitat desenrotlla des de la seua creació, per a la millora del transport públic a l'Àrea de València.  
Des de la perspectiva del transport públic, com a ferramenta bàsica per a la integració social, resulta necessari assegurar l'accés a este sistema de transport públic a tota la població, incloses les persones amb problemes de discapacitat, de manera que es garantisca la igualtat en les condicions d'ús d'este mode de transport.  
La implantació en estos vehicles d'autotaxi de sistemes d'accés a persones amb discapacitat representa, no obstant això, un elevat cost econòmic per al transportista autònom, per la qual cosa donat l'interés que la seua progressiva implantació revist, per a facilitar la mobilitat d'estos col·lectius, l'Agència Valenciana de Mobilitat establix un programa d'ajudes econòmiques per a finançar la inversió requerida, a fi d'adaptar els vehicles d'autotaxi a l'Àrea de Prestació Conjunta de València, programa al qual se li dóna continuïtat a través d'esta resolució. S'incorpora, com a novetat, la possibilitat d'obtindre ajudes també per a l'adquisició de dispositius de connexió a centrals de telefonada, i això amb l'objecte de garantir una major accessibilitat als servicis de taxi adaptats per part dels potencials usuaris.  
  
Les ajudes convocades complixen els requisits de la política europea de la competència en acollir-se al règim d'exempció de minimis de les empreses que operen en el sector del transport per carretera, previst en el Reglament (CE) número 1998/2006, de la Comissió de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis (DOCE L 379/5, de 28 de desembre de 2006).  
  
Per tot això, i fent ús de les atribucions conferides per l'article 40.2 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, resolc:  
  
  
Primer  
Publicar la convocatòria de la concessió d'ajudes per a l'adquisició de vehicles de taxi per a l'Àrea de Prestació Conjunta de València adaptats a persones amb discapacitat i per a l'adquisició de dispositius de connexió a centrals de telefonada.  
  
Segon  
Autoritzar un gasto per import de 40.000 euros a càrrec de la línia pressupostària SE000103 del vigent pressupost de l'Agència Valenciana de Mobilitat (aVM) per a 2012. L'import d'esta autorització quedarà automàticament ampliat en el cas d'haver majors fonts de finançament per a la mateixa finalitat en el pressupost de l'aVM.  
  
València, 27 de març de 2012.- La presidenta del Consell d'Administració: Isabel Bonig Trigueros.  
  
  
  
ANNEX  
  
Bases per les quals es regix la convocatòria d'ajudes a transportistes autònoms, de vehicles de servici de taxi, a l'Àrea de Prestació Conjunta de València, per a l'adquisició de vehicles adaptats al transport de persones amb discapacitat, així com per a l'adquisició i la instal·lació de dispositius de connexió a centrals de telefonada  
  
Article 1. Objecte, règim i finançament  
1. És objecte d'esta convocatòria atorgar ajudes econòmiques per a l'adquisició de vehicles d'autotaxi adaptats al transport de persones amb discapacitat, adscrits a autoritzacions de l'Àrea de Prestació Conjunta de València, així com per a l'adquisició i la instal·lació de dispositius de connexió a centrals de telefonada en este mateix tipus de vehicles.  
  
2. La concessió d'estes ajudes s'efectua per mitjà d'un règim de concurrència competitiva.  
3. El règim de les ajudes serà el que determinen els articles següents d'acord amb l'ordenament jurídic vigent, i s'acolliran estes ajudes al règim de minimis.  
4. Per a l'exercici 2012, les ajudes previstes en esta convocatòria es finançaran a càrrec del crèdit contingut en la línia pressupostària SE000103 del vigent pressupost de l'Agència Valenciana de Mobilitat (d'ara en avant aVM) per a 2012, amb un import global de 40.000 euros. El dit import quedarà automàticament ampliat en el cas que l'aVM reba majors fonts de finançament per a esta finalitat durant este exercici.  
  
5. Les ajudes seran atorgades fins que s'esgote la consignació pressupostària a què es referix l'apartat 4.   
  
Article 2. Beneficiaris  
1. Podran ser beneficiaris d'estes ajudes els titulars d'autoritzacions de taxi a l'Àrea de Prestació Conjunta de València que adquirisquen o hagen adquirit un vehicle nou d'autotaxi destinat al transport de persones amb discapacitat, i que no hagen sigut adjudicataris de subvenció per a la dita finalitat.  
2. Així mateix, podran ser beneficiaris els que adquirisquen i instal·len dispositius de connexió a centrals de telefonada en relació amb vehicles adaptats i que no disposen ja dels esmentats elements. Serà així mateix exigible que el sol·licitant subscriga el corresponent document amb la central de telefonades que, majoritàriament, agrupe els vehicles adaptats de l'Àrea de València.  
  
Article 3. Requisits  
1. Els que sol·liciten ser beneficiaris de les ajudes hauran de reunir els requisits següents així com aportar la documentació a què es referix l'article 4 d'esta convocatòria:  
a) Estar al corrent en el compliment de les obligacions tributàries i de la Seguretat Social.  
b) No tindre embargada l'autorització.  
c) No tindre pendent de pagament cap sanció imposada per infracció de la legislació en matèria de transport.   
d) Els beneficiaris de les ajudes estaran obligats al compliment dels requeriments que amb caràcter general s'assenyalen en l'article 14 de la Llei General de Subvencions (Llei 38/2003, de 17 de novembre, publicada en el BOE del 18 de novembre).  
2. L'import de les subvencions o ajudes no podrà ser d'una quantia que, aïllada o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze.  
  
3. Els requisits exigits per a tindre la condició de beneficiari hauran de complir-se a l'hora de presentar la sol·licitud.   
  
Article 4. Sol·licituds, documentació i terminis  
1. Les sol·licituds d'ajuda previstes en esta orde s'hauran d'efectuar per mitjà d'instància formalitzada d'acord amb el model de formulari posat a disposició dels sol·licitants en el Registre d'Entrada de l'aVM. També està disponible per a descarregar-la en la pàgina web de l'aVM ().   
2. Les sol·licituds d'ajuda junt amb la documentació corresponent, podran presentar-se durant vint dies comptadors a partir del dia de la publicació d'esta convocatòria en el Diari Oficial de la Comunitat Valenciana, en el registre d'entrada de l'aVM, ja siga directament, o bé en qualsevol de les formes establides en l'article 1 del Decret 130/1998, de 8 de setembre, del Consell de la Generalitat.  
3. L'incompliment del termini de presentació de la sol·licitud determinarà l'exclusió automàtica en l'accés a l'ajuda.  
4. La sol·licitud anirà acompanyada dels documents següents, en el cas de sol·licitud d'ajuda per a l'adquisició de vehicles adaptats:  
a) Còpia compulsada del permís de circulació del vehicle que es pretén substituir.  
b) Còpia compulsada de la targeta d'inspecció tècnica que es pretén substituir.  
c) Còpia compulsada de l'autorització vigent de taxi.  
d) Acreditació d'estar al corrent en el compliment de les obligacions tributàries i de la Seguretat Social, per a la qual cosa haurà de presentar l'original dels documents següents:  
- Certificat expedit per l'òrgan estatal competent de l'administració tributària.  
- Certificat expedit per l'òrgan competent de la Conselleria d'Economia i Hisenda.  
- Certificat expedit per l'òrgan competent que acredite estar donat d'alta en l'Impost d'Activitats Econòmiques.  
- Certificat expedit per l'òrgan competent de la Seguretat Social.  
  
Els certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les liquidacions corresponents. Als efectes d'esta convocatòria, els dits certificats tindran validesa per un període de sis mesos des de la data de l'expedició. Si caduquen amb antelació a la proposta de resolució, es comunicarà esta circumstància al sol·licitant perquè presente un certificat actualitzat.  
El sol·licitant podrà autoritzar expressament l'aVM per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social. Per a això haurà de marcar la casella corresponent en la sol·licitud d'ajudes.  
e) Compromís d'atendre amb caràcter prioritari les demandes de les persones amb discapacitat. Este compromís quedarà articulat a través de l'adscripció del beneficiari a la central de telefonada de l'àrea de prestació conjunta en què es puguen assignar servicis almenys al 50% dels vehicles adaptats la seu de la qual estiga a l'Àrea de Prestació Conjunta de València i l'àmbit d'actuació s'hi circumscriga.  
  
f) Compromís de mantindre el vehicle en el servici per un termini com a mínim de 8 anys. L'incompliment d'este compromís suposarà la pèrdua del dret a la subvenció, i estarà obligat l'adjudicatari a la devolució de la subvenció percebuda i incrementada amb l'interés resultant d'aplicar el tipus d'interés legal dels diners.  
g) Declaració responsable en què s'especifique qualsevol altra ajuda o finançament públic rebut per a l'adquisició o l'adaptació del vehicle per al qual se sol·licita ajuda a l'empara d'esta convocatòria, i es concretaran els imports rebuts a este efecte (annex II).  
h) Declaració responsable, de les ajudes de minimis concedides per qualsevol projecte a l'empresa o persona durant els tres últims exercicis fiscals, amb indicació de l'import, l'organisme, la data de concessió i el règim d'ajudes en què s'empara; o si és el cas, declaració de no haver-ne rebut cap.  
i) Declaració responsable acreditativa de no estar inclòs en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.  
j) Declaració responsable de no estar inhabilitat per a rebre ajudes o subvencions de la Generalitat.  
k) Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003, de 17 de novembre, General de Subvencions.  
l) Declaració responsable de no tindre embargada l'autorització d'autotaxi.  
m) Declaració responsable de no tindre pendent de pagament cap sanció imposada per infracció de la legislació en matèria de transports.  
Els compromisos i les declaracions responsables descrits en els apartats de la e) a la m), s'entendran subscrits expressament per mitjà de l'ompliment del model de formulari posat a disposició dels sol·licitants en el Registre d'Entrada de l'aVM. També estarà disponible per a la seua descàrrega en la pàgina web de l'aVM ().  
  
5. Per al cas de sol·licitud d'ajudes per a l'adquisició i la instal·lació de dispositius de connexió a centrals de telefonada, a més de la documentació corresponent al vehicle adscrit a l'autorització i a la resta assenyalada en els apartats anteriors, serà necessari aportar factures i justificants de pagament de l'adquisició i la instal·lació d'estos dispositius.  
6. Els documents que no siguen originals hauran d'estar degudament confrontats i compulsats.   
  
Article 5. Quantia  
1. L'adquisició de vehicles destinats al transport de persones amb discapacitat serà subvencionada amb un màxim de 10.000 euros.  
L'adquisició i la instal·lació de dispositius de connexió a centrals de telefonada serà subvencionada amb un màxim de 1.500 euros.  
2. En tot cas l'import d'estes ajudes no podrà fer que l'import total de les ajudes minimis que reba l'empresa durant un període de tres exercicis fiscals siga superior a cent mil euros (100.000 €).  
  
De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import del gasto subvencionable supere la quantia de 12.000 €, el beneficiari haurà de sol·licitar com a mínim 3 ofertes de diferents proveïdors, amb caràcter previ a la contractació del compromís per a l'entrega del bé llevat que per les especials característiques dels gastos subvencionables no hi haja en el mercat suficient nombre d'entitats que el subministren o presten, o llevat que el gasto s'haguera realitzat amb anterioritat a la sol·licitud de la subvenció.  
L'elecció entre les ofertes presentades, que haurà de presentar-se junt amb la sol·licitud, es realitzarà d'acord amb els criteris d'eficiència i d'economia, i s'haurà de justificar expressament en una memòria l'elecció quan no corresponga a la proposta econòmica més avantatjosa.   
  
Article 6. Criteris per a atorgar les subvencions  
1. Les ajudes econòmiques seran concedides fins a esgotar el crèdit pressupostari i es faran efectives quan, complint tots els requisits de la convocatòria, el vehicle objecte de subvenció haja sigut adscrit a l'autorització corresponent i emesa l'oportuna targeta de transport.  
  
2. Les sol·licituds es prioritzaran atesos els criteris següents:  
  
a) En primer lloc, s'atendran les sol·licituds dirigides a adquirir i instal·lar sistemes de connexió amb centrals de telefonada.  
b) En segon lloc, s'atendran les sol·licituds dirigides a adquirir (o per haver adquirit) en l'exercici 2012 un vehicle adaptat que vaja a substituir o haja substituït un altre vehicle no adaptat.  
c) En tercer lloc, s'atendran les sol·licituds dirigides a adquirir (o per haver adquirit) en l'exercici 2012 un vehicle adaptat que vaja a substituir o haja substituït un altre vehicle adaptat.  
d) Finalment, s'atendran les sol·licituds per haver adquirit un vehicle adaptat amb anterioritat a 2012.  
3. La Comissió d'Avaluació a què es referix l'article 8 podrà elaborar una llista de reserva en què s'inclouran aquelles sol·licituds que complixen els requisits per a l'atorgament de l'ajuda, i no poden accedir a esta per insuficiència pressupostària. Esta llista de reserva es podrà tindre en compte, si és el cas, en futures convocatòries d'ajuda per a la mateixa finalitat.  
  
Article 7. Característiques que han de reunir els vehicles adaptats  
  
1. Els requisits exigibles als taxis deriven de la normativa espanyola, arreplegada en la Norma UNE 26117, «Vehicles de carretera. Vehicles per al transport de persones amb mobilitat reduïda. Capacitat igual o menor a nou places, inclòs el conductor», publicada per AENOR el 20 de febrer de 2004 i la primera modificació, UNE 26670/1M, publicada per AENOR el dia 19 de novembre de 2004.  
2. A més serà de compliment obligatori la recomanació de l'esmentada Norma 26200 referida al respatler i reposacap. Preferentment s'instal·larà un respatler amb reposacap que podrà ser fix (unit permanentment a l'estructura del vehicle) o desmuntable. Si no n'hi ha, es podrà instal·lar només un reposacap (esta última opció només es permetrà si el reposacap és dels que s'instal·len en l'estructura de la cadira).  
  
Els requisits geomètrics per al respatler amb reposacap s'especifiquen en l'annex C (informatiu) de la Norma UNE 26737.  
Si l'alçària calçada-sòl del vehicle és superior a 250 mm, serà obligatòria la instal·lació, almenys, d'un escaló que complisca els requisits especificats en la UNE 26913.  
A més, els vehicles hauran de complir la normativa establida per a este tipus de transport.  
3. Els sistemes d'adaptació hauran de complir així els requisits següents:  
a) Especificacions tècniques respecte a l'accés al vehicle:  
- El vehicle disposarà d'un accés fàcil, còmode i segur per a un usuari de cadira de rodes sense abandonar-la.   
- L'alçària mínima del buit per a l'accés de la persona amb mobilitat reduïda (PMR) en la cadira de rodes serà de 1.300 mm. Es recomana un mínim 1.350 mm.  
- L'amplària mínima del mencionat buit serà de 700 mm. Es recomana un mínim de 800 mm.  
- Si la porta o les portes d'accés per a l'usuari de cadira de rodes són abatibles d'eix vertical, l'angle mínim d'obertura serà de 90º.  
  
- Independentment del mode d'obertura de la porta o de les portes d'accés per a la PMR en la cadira de rodes, la porta tindrà un dispositiu d'enclavatge que impedirà el tancament fortuït durant l'operació d'entrada/eixida.  
b) Especificacions tècniques respecte a la superfície d'allotjament:  
  
- El vehicle disposarà d'espai interior suficient per a allotjar com a mínim un passatger amb cadira de rodes.  
- La superfície tindrà unes dimensions mínimes de:  
· Longitud: 1.200 mm.  
· Amplària: 700 mm (es recomana 800 mm).  
- L'alçària lliure interior del vehicle, sobre un cercle de radi mínim de 400 mm, amb centre sobre el cap del passatger amb cadira de rodes, ubicada en el lloc assignat, serà de 1.400 mm mínima.  
- L'espai de l'automòbil que es condicione perquè viatge un passatger amb cadira de rodes, serà tal que li permeta viatjar en el sentit de la marxa. Per motius de seguretat mai ha de posicionar-se transversal a l'eix longitudinal del vehicle.  
c) Especificacions respecte a la seguretat del passatger que viatja amb cadira de rodes.  
- En el vehicle es disposarà d'un dispositiu d'ancoratge per a la cadira de rodes que suporte els esforços de tracció, torsió i flexió a què pot exposar-se la cadira de rodes, així com als moviments de translació i gir.  
- L'ancoratge haurà de subjectar la cadira de rodes per elements del seu xassís i no per elements fàcilment deformables com les rodes. Al seu torn l'ancoratge se subjectarà al xassís o bastidor del vehicle.  
- El passatger amb cadira de rodes haurà de disposar d'un element de retenció, cinturó de seguretat que mai es considerarà com a component actiu de l'ancoratge de la cadira de rodes.  
- Es disposarà d'un reposacap que podrà ser fix o desmuntable.  
  
d) Especificacions respecte a les persones de mobilitat reduïda no usuàries de cadira de rodes.  
- L'angle d'obertura mínim de les portes abatibles d'eix vertical serà de 90º.  
- Agafadors situats per a facilitar les operacions d'entrada/eixida i seure/alçar-se.  
- Si l'alçària calçada-sòl del taxi és superior a la dels taxis convencionals (cas dels monovolums), es disposarà obligatòriament d'un escaló suplementari que reduïsca esta alçària, almenys per una de les portes.  
e) Especificacions respecte a l'element per a auxiliar l'accés (rampa):  
- Com a element per a auxiliar l'accés a l'automòbil podrà ser suficient portar entre l'equipament una rampa que formarà amb l'horitzontal del punt de suport en la calçada un pendent no superior al 30%.  
  
- La rampa suportarà l'esforç que produïsca una massa de 250 kg en el centre del buit, en posició recolzada.  
- L'amplària exterior mínima serà de 700 mm (es recomana 800 mm). En el cas que esta rampa estiga formada per dos canaletes, la separació interior màxima serà de 200 mm.  
- Els costats exteriors i interiors en cas de canaletes tindran un vorell com a mínim de 80 mm d'alçària.  
f) Conceptes de normalització i d'integració.  
- A més dels criteris tècnics descrits, els vehicles hauran d'ajustar-se a la normativa establida per a este tipus de transport.  
  
Article 8. Òrgans competents per a l'ordenació, la instrucció i la resolució de l'expedient  
1. L'òrgan competent per a l'ordenació i la instrucció de l'expedient és la secció del taxi de l'aVM, i la proposta de resolució correspon a la Comissió d'Avaluació que estarà integrada pels membres següents:  
  
President: F. José Moltó Orduña, cap de l'Àrea Econòmica Administrativa de l'aVM.  
Secretària: Elena Gil Valdés, assessora jurídica de l'aVM.  
Vocal: Adela Juan Navarro, assessora jurídica de l'aVM.   
Els membres de la Comissió d'Avaluació podran ser substituïts temporalment en els supòsits de vacant, absència o malaltia per qui designe la directora de l'aVM.  
2. Seran funcions de la Comissió:  
a) Petició d'informes que siguen necessaris per a elaborar la proposta de resolució o que siguen exigits per la normativa vigent que siga d'aplicació, si és el cas.  
b) Informar i valorar les sol·licituds d'acord amb els criteris establits en l'article 6.  
c) Proposar els beneficiaris a qui hagen d'adjudicar-se les ajudes així com les quanties concretes.  
En el que no establix esta convocatòria, la comissió ajustarà el seu funcionament al règim jurídic dels òrgans col·legiats, regulat en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
3. L'òrgan competent per a adoptar la resolució d'adjudicació de les ajudes és la directora de l'aVM.   
  
Article 9. Procediment d'adjudicació  
1. Instrucció. Presentada la sol·licitud i transcorregut, si és el cas, el termini per a l'esmena d'errors a què es referix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener (LRJ-PAC), la Comissió l'examinarà, i també obrirà el tràmit d'audiència en els termes previstos en l'article 84 de la LRJ-PAC.   
2. Proposta de resolució. Atés el que s'ha instruït, la Comissió formularà i elevarà a l'òrgan competent per a resoldre sobre l'adjudicació, l'oportuna proposta de resolució, que haurà d'expressar:  
a) Si és procedent o no l'adjudicació de l'ajuda de conformitat amb els requisits i criteris d'adjudicació previstos en esta convocatòria.  
  
b) Quantia a adjudicar, si és el cas.  
c) Si pertoca, la inclusió del sol·licitant en una llista de reserva per complir tots els requisits per a l'adjudicació de l'ajuda però no haver-hi crèdit suficient per al pagament d'esta.  
3. Resolució. La resolució de la directora de l'aVM per la qual es resol esta convocatòria es dictarà en el termini màxim de deu dies des de l'elevació de la proposta de resolució. La resolució d'adjudicació que es notifique farà constar a més, si és el cas, les obligacions que ha de complir el beneficiari per al pagament d'esta.   
4. Notificació i publicitat. La notificació dels actes integrants del procediment serà efectuada de conformitat amb allò que s'ha previst en la Llei 30/1992, de Règim Jurídic de les Administracions Públiques i del Procediment Administratiu Comú.   
5. Silenci administratiu. Transcorregut el termini de sis mesos comptadors des de la presentació de la sol·licitud sense que hi haja una resolució expressa, s'entendrà que és desestimatòria la concessió de l'ajuda.  
6. En tot allò no previst en esta convocatòria serà aplicable el que establix la Llei 30/1992, de Règim Jurídic de les Administracions Públiques i del Procediment Administratiu Comú.  
  
Article 10. Justificació del gasto i pagament de les subvencions  
1. Una vegada notificades les resolucions d'atorgament i prèviament al cobrament de les ajudes, els beneficiaris hauran d'aportar la documentació següent:  
a) Declaració responsable en què s'especifiquen les ajudes o els finançaments públics o privats obtinguts o sol·licitats per als mateixos fins, així com el sotmetiment a control i comprovació per part de l'Administració de l'efectiva instal·lació i manteniment de tota la instal·lació.  
b) Dades de domiciliació bancària.  
2. Una vegada rebuda dins del termini i en la forma escaient la documentació referida per l'Administració, i després de les comprovacions oportunes, es procedirà al pagament de l'ajuda.  
  
Article 11. Obligacions dels beneficiaris  
Els beneficiaris de les ajudes estaran obligats a:  
a) Portar en el vehicle, en lloc ben visible, el símbol internacional de vehicle adaptat, on s'especificarà que el sistema d'adaptació ha sigut subvencionat per l'aVM.  
b) Mantindre en ús l'equip i els elements instal·lats en el vehicle durant un període mínim i continuat de huit anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís. L'incompliment total o parcial d'esta obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.  
  
c) Facilitar qualsevol dada o document que l'aVM considere necessari demanar per a un coneixement exacte i veraç del compliment dels objectius i fins d'esta resolució.  
d) Informar l'aVM de qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació haurà de fer-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.  
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
h) Als efectes de complir el que establix l'article 4.3, e), el beneficiari haurà de presentar en l'aVM en el termini de 15 dies comptadors des de la recepció de la resolució de concessió de la subvenció, la documentació següent:   
- Declaració per la qual el beneficiari es compromet a atendre amb caràcter prioritari les demandes d'usuaris discapacitats.  
- Acord subscrit amb la central de telefonada que majoritàriament agrupe els vehicles adaptats de l'Àrea de Prestació Conjunta de València per a l'adscripció del vehicle a esta última, amb el compromís de la dita emissora que s'atendran amb caràcter prioritari els servicis demanats per persones amb discapacitat i enviament dels requeriments que siguen notificats per l'aVM als efectes de verificar el compliment de prestació preferent del servici.  
  
Article 12. Revocació de la subvenció  
1. Els adjudicataris de l'ajuda quedaran sotmesos a les responsabilitats i al règim sancionador que sobre infraccions administratives en matèria d'ajudes establisca la legislació vigent aplicable.  
2. Procedirà el reintegrament de les quantitats, així com l'exigència de l'interés de demora des del moment del pagament de l'ajuda, en els casos previstos per l'apartat 9 de l'article 47 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
  
Article 13. Desenrotllament, execució i aplicació  
Es faculta la directora de l'aVM per a dictar les disposicions i adoptar les mesures que es considere oportunes per a l'aplicació del que establix esta resolució.  
  
Article 14. Recursos  
Esta convocatòria i tots els actes administratius que se'n deriven podran ser impugnats en els casos i en la forma establida en l'article 4.5 dels Estatuts de l'aVM, aprovats per Acord del Consell de la Generalitat Valenciana, de 5 d'octubre de 2001, i en els articles 107 i següents de la LRJ-PAC. Tot això sense perjuí que puguen exercitar-se qualssevol altres recursos que es consideren oportuns.